Diari Oficial de la Generalitat Valenciana


Sumari del DOGV 2205, del 11-02-1994 (1994/830512)

RESOLUCIÓ de 26 de gener de 1994, de la Universitat Jaume I de Castelló, per la qual es convoquen proves especifiques d'habilitació per a l'accés al grup B. sector d'administració general, d'aquesta universitat.
-------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2205

Data del DOGV
:   11-02-1994

Secció del DOGV
:   AUTORITATS I PERSONAL

Número del document
:   1994/830512


Data del document
:   26-01-1994

Organisme emissor
:   Universitat Jaume I de Castelló

Tipus de document
:   Resolució

RESOLUCIÓ de 26 de gener de 1994, de la Universitat Jaume I de Castelló, per la qual es convoquen proves específiques d'habilitació per a l'accés al grup B, sector d'administració general, d'aquesta universitat. [94/0753]  
La Llei 3/1991, de 19 de febrer, de creació de la Universitat Jaume I de Castelló, comportà una sèrie d'actuacions inicials que requeriren el suport de personal funcionari capacitat en activitats de gestió i de serveis.  
Per tal de donar cobertura adequada a aquesta necessitat, la disposició transitòria sisena de la llei citada i l'Ordre de 13 de setembre de 1991, de la Conselleria de Cultura, Educació i Ciència, d'adscripció de mitjans personals a la Universitat Jaume I, articularen la integració del personal d'administració i serveis de la Universitat de València destinat al campus de Castelló.  
Aquest rectorat, fent ús de les competències que li atribueix l'art. 18 en relació amb el 3.e de la Llei de Reforma Universitària i segons el que estableix l'art. 61.3 de la Normativa Singular; vistes la disposició transitòria tercera del text refós de la Llei de la Funció Pública Valenciana i l'art. 32 del Reglament de Selecció i Provisió de Llocs de Treball, he resolt convocar proves específiques d'habilitació per a l'accés al grup B, sector d'administració general, amb subjecció a les següents:  
Bases de la convocatòria  
1. Places convocades  
1.1. Es convoquen proves específiques d'habilitació per a cobrir mitjançant promoció interna 1 plaça del grup B, sector administració general.  
2. Requisits dels candidats  
2.1. Per a ser admesos a les proves, els aspirants hauran de reunir els requisits següents:  
a) Ser funcionari de carrera del grup C de la Universitat Jaume I, sector d'administració general, estar en la situació administrativa de servei actiu en la Universitat Jaume I de Castelló i ocupar en l'actualitat llocs de treball que estiguen adscrits a grups superiors en la corresponent relació de llocs de treball.  
b) Estar en possessió del títol d'enginyer tècnic, diplomat universitari, arquitecte tècnic, Formació Professional de tercer grau o equivalent.  
c) Reunir els requisits assenyalats en l'article 12 del text refós de la Llei de la Funció Pública Valenciana.   
3. Presentació de sol·licituds i termini  
3.1. Els interessats a participar en aquestes proves hauran de presentar en un termini de 20 dies hàbils, comptadors des de l'endemà de la publicació de la convocatòria en el Diari Oficial de la Generalitat Valenciana, una sol·licitud adreçada al Rectorat de la Universitat Jaume I de Castelló, segons el model d'instància que serà facilitat per l'Àrea de Recursos Humans i Estudiants.  
3.2. Les sol·licituds s'hauran de presentar en el Registre General de la Universitat Jaume I de Castelló o en la forma establerta en l'article 38.4 de la Llei de Règim Jurídic de les Administracions Públiques i del Procediment Administratiu Comú.  
4. Relació d'aspirants admesos  
4.1. Acabat el termini de presentació de sol·licituds per a aquesta convocatòria, per resolució del rector d'aquesta universitat, que es publicarà en el Diari Oficial de la Generalitat Valenciana, es farà pública la relació provisional d'aspirants admesos i exclosos a les proves.  
4.2. Els aspirants exclosos disposaran d'un termini de deu dies hàbils, comptadors a partir de l'endemà de la publicació de la resolució, per a poder esmenar el defecte que n'haja motivat l'exclusió, en el cas que aquest siga esmenable.  
4.3. Transcorregut el termini anterior, esmenats els defectes, si pertoca, i vistes les al·legacions, es dictarà una resolució amb la llista definitiva d'admesos i exclosos, que es publicarà en el Diari Oficial de la Generalitat Valenciana.  
4.4. En aquesta última resolució s'establirà, almenys amb 15 dies d'antelació, la data, el lloc i l'hora en què començaran i es faran les proves.  
5. Proves  
5.1. El procediment de selecció dels aspirants serà el de concurs-oposició, que constarà de dues fases.  
5.2. La fase d'oposició constarà de tres exercicis:  
5.2.1. El primer exercici: consistirà en el desenvolupament per escrit de dos temes de l'annex I d'aquesta convocatòria. El tribunal extraurà públicament dos temes a l'atzar per cada un dels blocs, immediatament abans del començament de la prova. Els aspirants hauran d'elegir un tema dels extrets per cada un dels blocs. El temps màxim per a la realització d'aquest exercici serà de 3 hores. Després d'acabar l'exercici els aspirants llegiran els exercicis davant del tribunal, en sessió pública, el mateix dia en què els hagen fets o el dia que el tribunal determinarà en el moment de convocar la prova. En aquest últim cas, el tribunal custodiarà els exercicis en sobres individualitzats, on constarà el nom i DNI de l'aspirant, qui l'haurà de firmar juntament amb el secretari del tribunal, que segellarà el sobre.  
5.2.2. Segon exercici: consistirà en el desenvolupament d'un supòsit pràctic a elegir entre dos proposats pel tribunal, un de cada bloc, durant un temps màxim de seixanta minuts.  
5.2.3. Tercer exercici: voluntari i de mèrits. Consistirà en la traducció d'un text del valencià al castellà i un altre del castellà al valencià en un temps màxim de 30 minuts.  
5.3. Fase de concurs:  
5.3.1. La fase de concurs consistirà en la valoració per part del tribunal, d'acord amb el barem d'aquesta convocatòria (annex II), del currículum acreditat, que hauran d'aportar els aspirants inclosos en la llista d'aprovats.  
Sols podran participar en aquesta fase els aspirants que hagen superat la fase d'oposició.  
5.4. Qualificació dels exercicis  
Els exercicis de l'oposició es qualificaran de la forma següent:  
5.4.1. Primer exercici: es qualificarà de 0 a 10 punts, i serà necessari obtenir, per a superar-lo, un mínim de 5 punts.  
5.4.2. Segon exercici: es qualificarà de 0 a 10 punts, i serà necessari obtenir, per a superar-lo, un mínim de 5 punts.  
5.4.3. La qualificació resultant dels dos primers exercicis quedarà determinada per la suma de les puntuacions obtingudes en cadascun, sempre que aquestes siguen com a mínim de 5 punts.  
En cas d'empat entre aspirants, l'ordre s'establirà atenent en primer lloc la major puntuació obtinguda en el segon exercici. I si es manté l'empat, la major puntuació obtinguda en el primer exercici.  
5.5. Puntuació final  
La puntuació final del concurs-oposició serà la constituïda per la suma de les obtingudes en cadascuna de les fases. S'elaborarà una relació final que constituirà la llista d'aspirants que han superat les proves, per ordre de puntuació.   
6. Desenrotllament de les proves  
6.1. Els exercicis tindran lloc a la Universitat Jaume I. Els exercicis es realitzaran en el lloc, la data i l'hora que s'establesquen en la resolució per la qual s'aprove i publique la llista definitiva d'admesos i exclosos a la realització de les proves.  
6.2. Els aspirants seran convocats per a cada exercici en crida única, i seran exclosos de l'oposició aquells que no hi compareguen.  
7. Publicitat de les llistes  
7.1. En finalitzar cadascun dels exercicis, el tribunal farà pública al lloc d'examen i a la Gerència de la Universitat, la llista dels aspirants que hagen obtingut una qualificació de 5 punts o superior.  
7.2. Una vegada finalitzada l'oposició, el tribunal farà pública, mitjançant un anunci al lloc on s'han fet les proves i a la Gerència de la Universitat, una llista amb la puntuació final a la qual es refereix la base 5.5, que constituirà la llista d'aspirants que han superat les proves, per ordre de puntuació.  
8. Presentació de documents  
Sent necessari que tots els aspirants d'aquesta convocatòria tinguen la condició de funcionaris de carrera, estaran exempts de presentar la documentació que ja hagués estat provada per al seu nomenament anterior. En aquest cas, hauran de presentar fotocòpia compulsada del títol acadèmic exigible.  
8.1. La presentació haurà de realitzar-se en el termini de 20 dies hàbils comptadors des de la publicació de la relació d'aprovats.  
8.2. El fet de no presentar la documentació, excepte els casos de força major, dins del termini indicat, o quan de l'examen d'aquella es deduís que els manca algun dels requisits de la base 2, produirà la invalidació de les actuacions de l'aspirant i, respecte d'aquest, la nul·litat subsegüent dels actes del tribunal, sense perjudici de les responsabilitats en què puga incórrer.  
9. Nomenament  
Transcorregut el termini de presentació de documents, el rector dictarà la resolució que es publicarà en el Diari Oficial de la Generalitat Valenciana i que inclourà la llista de personal que ha superat les proves d'habilitació, per ordre de puntuació, i per la qual es procedirà al seu nomenament com a funcionaris del grup B, sector d'administració general, d'aquesta Universitat Jaume I de Castelló.  
10. Tribunal  
10.1. El tribunal qualificador d'aquestes proves és el que figura en l'annex III d'aquesta convocatòria.  
10.2. El tribunal podrà, sempre sota la seua direcció i control directe, nomenar col·laboradors, especialistes i ajudants.  
10.3. Els membres del tribunal, així com els col·laboradors, especialistes i ajudants, estan subjectes als motius i causes generals d'abstenció i recusació dels articles 28 i 29 de la Llei 30/1992, de Règim Jurídic de les Administracions Públiques i del Procediment Administratiu Comú; així mateix, hauran d'abstenir-se si haguessen realitzat tasques de preparació per a l'ingrés del grup B, en els cinc anys anteriors a la publicació d'aquesta convocatòria.  
10.4. Als efectes de comunicacions i d'altres incidències, el tribunal tindrà la seu a la Gerència de la Universitat Jaume I de Castelló (Campus de la Penyeta Roja).  
11. Recursos  
Contra aquesta resolució i els actes que se'n deriven, podrà interposar-se recurs contenciós administratiu en la forma i terminis assenyalats en l'article 57 i següents de la Llei Reguladora de la Jurisdicció Contenciosa Administrativa, de 27 de desembre de 1956, d'acord amb allò que preveu la Llei de Règim Jurídic de les Administracions Públiques i del Procediment Administratiu Comú, de 26 de novembre de 1992.  
Castelló, 26 de gener de 1994.- El Rector de la Universitat Jaume I de Castelló: Celestí Suárez Burguet.  
ANNEX I  
Temari  
I. Gestió econòmica i financera  
1. El pressupost de l'Estat. Característiques i estructura. El pressupost com a instrument de planificació, com a instrument d'administració i gestió i com a mecanisme general de coordinació.  
2. Crèdits pressupostaris. El cicle pressupostari. Despeses plurianuals. Desglossament d'aplicacions pressupostàries.  
3. Modificacions dels crèdits inicials. Transferències de crèdits. Crèdits extraordinaris. Suplements de crèdits. Ampliacions de crèdits. Incorporacions de crèdits. Generacions de crèdits.  
4. L'execució pressupostària i la contractació administrativa, especial referència als contractes d'obres, de gestió de serveis públics i de subministraments. Els contractes d'assistència tècnica.  
5. Comptabilitat pública. Concepte. Comptabilitat preventiva, executiva i crítica. Control de la despesa pública. El control de legalitat.   
6. La comptabilitat pública i la planificació comptable. El Pla General de Comptabilitat Pública: fins, objectius, àmbit d'aplicació i característiques.  
7. Comptabilitat pressupostària i comptabilitat de gestió. Els grups de comptes: estructura i contingut.  
8. Ordenació de la despesa i ordenació del pagament. òrgans competents. Fases del procediment. Contingut. Ingressos en formalització. Documents comptables que intervenen en l'execució de les despeses i dels pagaments.  
9. Despeses de personal. Despeses per a la compra de béns i serveis. Despeses de transferències: corrents i de capital. Les despeses d'inversió.   
10. Retribucions del personal al servei de les administracions públiques. Nòmines. Estructura i normes de confecció. Altes i baixes: la seua justificació.  
11. El sistema retributiu dels funcionaris públics. Imputació pressupostària dels diversos conceptes retributius. Meritació i liquidació de drets econòmics  
12. El Pressupost de la Generalitat Valenciana. Característiques i estructura. Els crèdits pressupostaris. Despeses plurianuals. Anul·lació de romanents. Modificacions dels crèdits inicials. Crèdits extraordinaris i suplements de crèdit. Transferències de crèdit.  
13. El règim econòmic i financer de les universitats públiques espanyoles. Especial menció a la Universitat Jaume I.  
II. Dret administratiu i gestió universitària.  
1. Les fonts del dret administratiu. Concepte. Classes de fonts. La jerarquia de les fonts.  
2. Eficàcia i validesa dels actes administratius. La seua motivació i notificació. Revisió, anul·lació i revocació.  
3. Procediment administratiu. Concepte i classes. Els subjectes del procediment administratiu. Fases del procediment administratiu. Termes i terminis. El silenci administratiu.  
4. Els procediments administratius en via de recurs administratiu. Classes i regulació actual.  
5. Els contractes administratius.  
6. El personal al servei de les administracions públiques. Règim jurídic. Adquisició i pèrdua de la condició de funcionari. Situacions dels funcionaris. Provisió de llocs de treball en la Funció Pública. Incompatibilitats dels funcionaris públics.  
7. El règim especial de la Seguretat Social dels funcionaris civils de l'Estat. MUFACE. Acció protectora. Concepte i classes de prestacions. Drets passius.  
8. El Règim de la Seguretat Social d'altres funcionaris públics i del personal laboral al servei de les administracions públiques. Acció protectora. Concepte i classes de prestacions. Afiliació i cotitzacions.  
9. Règim jurídic de les universitats públiques. La Llei de Reforma Universitària. Estructura i contingut. Els estatuts de les universitats.  
10. Òrgans de govern de les universitats. Classes i règim jurídic del professorat universitari. Classes i règim jurídic del personal d'administració i serveis.   
11. La Llei d'Incompatibilitats i la seua aplicació al sector universitari. L'article 11 de la Llei de Reforma Universitària i el seu desenvolupament reglamentari.  
12. La Normativa Singular Reguladora de l'Activitat de la Universitat Jaume I. Naturalesa, fins i principis d'actuació de la Universitat Jaume I.  
13. La Universitat Jaume I. \_rgans de govern. Estructura docent. Règim administratiu, econòmic i financer.  
ANNEX II  
Barem.  
Fase de concurs  
En aquesta fase, que no tindrà caràcter eliminatori, es valoraran els mèrits següents en la forma que s'indica:  
a) Experiència en destinacions anteriors en l'administració pública i experiència en gestió universitària: fins un màxim de 4 punts. Es puntuarà entre 0,5 i 1,5 punts per cada any de servei continuat o fracció superior a 6 mesos, en funció de l'adequació de l'experiència amb el lloc de treball que s'ha de desenvolupar. Aquesta experiència haurà d'acreditar-se documentalment mitjançant un contracte de treball o un nomenament oficial que acredite el treball realitzat i l'experiència adquirida.  
b) Cursos: els cursos específics de formació i perfeccionament organitzats per la Universitat, instituts o escoles oficials de formació de funcionaris o altres entitats o centres docents públics o privats dels que preveu la Llei Orgànica 8/1985, de 3 de juliol, reguladora del dret a l'educació, sempre que hagen estat homologats pels instituts o escoles oficials de formació de funcionaris o per la universitat, fins un màxim de 3 punts. S'exclouen el cursos de valencià.  
c) Altres mèrits: es valorarà fins un màxim de 3 punts, dels quals 1 correspondrà a coneixements de valencià, sempre que s'acredite estar en possessió del pertinent certificat o homologació expedits per la Junta Qualificadora de Coneixements de Valencià, o homologats per la Universitat Jaume I o la Universitat de València, d'acord amb la següent escala:  
a) Coneixement oral: 0,25 punts.  
b) Coneixement de grau elemental: 0,50 punts.  
c) Coneixement de grau mitjà: 0,75 punts.  
d) Coneixement de grau superior: 1 punt.  
Per als restants 2 punts, es tindran en compte, entre altres, els coneixements d'idiomes; l'assistència a congressos, jornades, relacionats directament amb les funcions que s'han de realitzar.  
ANNEX III  
Tribunal  
Tribunal titular  
President: Rector o persona que delegue.  
Vocals:  
- Dos en representació de la Universitat Jaume I.  
- Dos en representació de les centrals sindicals.  
- La Cap d'Àrea de Recursos Humans i Estudiants, que actuarà com a secretària amb veu però sense vot.  
Tribunal suplent  
La mateixa estructura.